**Қашықтықтан оқытудағы кейбір мәселелер**

Оқыту процесінде қолданылатын жаңа әдістердің бірі -қашықтан оқыту әдісі. Білім беру орындарында қашықтан оқытуға ауысу – қазіргі таңда әлемді жайлап келе жатқан індеттің таралуын тежеу үшін қабылданған нақты қадамдардың бірі екені бәрімізге мәлім. Індет қауіпі орын алған жағдайда қауіпсіздік шараларының бірі ретінде оқушыларға қашықтықтан сабақ беру шын мәнінде қажетті де маңызды шара. Осы ретте қашықтықтан оқытудың әдістері, проблемалары, нәтижелері мен болашағы туралы бағдарлар білім саласында мұғалімдердің де, оқушылардың да жауапкершілігін арттырып, білім беру талаптарын күшейтетіні сөзсіз. Шәкірттер қашықтық сабақ барысында бекітілген кесте бойынша оқуды жалғастырып жатыр, айырмашылығы – сабақтар қашықтық немесе онлайн режимде жүргізіледі. Қашықтықтан оқыту- бұл белгілі бір қашықтықта оқыту, яғни оқушы мен мұғалім бір-бірінен кеңістікте алшақтатылған және оқу үдерісінің барлығы немесе басым бөлігін ақпараттық және телекоммуникациялық технологияларды қолдану арқылы жүзеге асырады. Қашықтықтан оқыту- бұл тек сабақтардың мәтіні ғана емес, желіде сәйкес ақпаратты іздеу, ғаламтор арқылы таратылатын деректер базасын, мерзімдік ақпараттық басылымдарды пайдалануда енген үдеріс. Қашықтан оқытуға көптеген ғалымдар анықтама берген «Қашықтан оқыту – ақпараттық құралдар және ғылыми негізделген тәсілдер арқылы білім алу формасы. Оқытудың бұл формасын кең мағынада алсақ, бұл-тыңдаушылар мен оқытушылардың бір-бірінен кеңістікте алыстатылған оқу формасы» делінген. Қашықтан оқытуда екі компонент бар: оқытуды басқару және өз бетімен білім алу. Оқытудың бұл формасы тек мұғалім мен оқушыға ғана қатысты емес. Оған ата-аналар да қатынасады. Қашықтан оқыту мұғалімнің біліктілігін көтереді, оқушының өз бетімен білім алуын қалыптастырады, ал ата-аналардың жаңа технологияға көзқарастарын өзгертеді. Қашықтан оқыту бойынша жұмыс жасай жүріп түсінгенім – бұл әдеттегідей білім беруден көп айырмашылығы мен артықшылығы бар оқытудың жаңа, арнайы формасы. Ол оқушы мен мұғалімнің, оқушылардың өзара қарым-қатынынасының өзгеше формасын, өзгеше оқу құралы мен әдістемені, оқытуды ұйымдастырудың өзгеше түрін ұсынады. Сонымен қатар оның құрамы кез-келген оқыту формасында, кез-келген оқыту жүйесінде бар компоненттерден; оқытудың барлық түрінде, әлеуметтік қажеттілікті өтейтін мақсаттардан; оқу орнының түріне қарай қолданыстағы программаларды қамтитын мазмұннан; әдістемелерден, ұйымдастыру формасынан, оқу құралдарынан тұрады.

Қашықтан оқыту – процесс. Қашықтан оқу – жүйе**.**Басқа да оқыту формалары сияқты, қашықтан оқыту да педагогикалық жобалаудың кезеңдерін, оның мазмұндық және педагогикалық құрамын теориялық тұрғыда мағаналы етуді ұсынады. Бұдан шығатыны, педагогикалық жобалау кезеңінің міндеттері мыналар: электрондық курстар, электрондық оқулықтар, оқу құралдарының кешендірін құрастыру, желіде оқыту процесін ұйымдастырудың педагогикалық технологиясын жасау. Оқытудың бұл түрі оқушы әрекетінің тиянақты және дәл жоспарлануын, ұйымдастырылуын, оқыту мақсаты мен міндетінің айқын қойылуын, оқушы мен оқытушының арасындағы интерактивтілікті қамтамасыз ететін қажетті оқу материалдарының жеткізілуін, оқушы мен оқу материалы арасында кері байланыс болуын талап етеді. Әсерлі кері байланыстың болуы оқушының тапсырманы қалай орындағаны, қай жерде қателескені туралы ақпарат алып отыруға мүмкіндік береді. Бұл жағдай ата-анамен арадағы түсініспеушілікке жол бермейді. Себебі ата-ана өз баласының жіберген қателерін көріп отырады. Бағалаудың әділетті екеніне көз жеткізеді. Осы кезеңде ата-ана мен балаға ескеруі қажет нәрсе бар. Ол:

* Сабақтың басталу уақыты. Бұл сынып жетекшісі арқылы хабарланады, жүйеге енгізіледі
* Сабақ кестесі оқушының жұмыс орнына көрінетін жақын жерде болуы қажет.
* Сабақтар қатаң түрде кесте бойынша өткізіледі
* Компьютер немесе телефон толығымен зарядталған болуы тиіс.
* Сабақ уақытында ешкім бөгет жасамайтындай мүмкіндік болуын қадағалау керек.

Қашықтықтан оқыту ата-аналарға да жауапкершілік артатынын айта отырып олардың міндеттерін де көрсетті:

* Баламен бірге күн режимін жасау
* Балаға қолдау көрсетіп, кеңесші болу
* Сабырлылық,шыдамдылық таныту
* Жаңа тәжірибені қабылдау
* Компьютермен қамтамасыз ету
* Балаға бағыт беруге көмектесу
* Тапсырманы жүйелі орындап отыруын қадағалау

Оқытудың осы формасына көшкенде көпшілікті алаңдатқан мәселелердің бірі- бөлім және тоқсандық бағалау жұмыстары болатын.Қашықтықтан оқыту кезіндегі жиынтық бағалау қалай өткізіледі деген мәселеге тоқталсақ: БЖБ мен ТЖБ бағдарламаға сәйкес өтілген оқу материалын қамтиды, бұл тапсырмалар электронды ресурстар арқылы жіберіледі және қабылданады. Педагог оқу тапсырмасын өзі өтілген материалға сай әзірлей алады. ТЖБ тапсырмаларын дайындау кезінде пәндер бойынша спецификаға сүйенеді, себебі балл көрсетіліп берілген.

Ал енді қашықтықтан оқытудың артықшылығы бар ма деп ойлансақ оны былайша сараптауға болады:

1)Кез-келген уақытта білім алу мүмкіндігі.

2) Қашықтан оқытылатын оқушы материалды меңгеруге қашан және қай уақытта кірісетінін өздігінше шеше алады

3) Өзіне жеке оқу кестесін құрастырады.

4) Өз қалауы бойынша білім алу мүмкіндігі

5)Білімалушыларға қатарластарымнан артта қаламын деп қобалжудың қажеті жоқ. Себебі, оқушы әрқашан күрделі тақырыптарды түсіну үшін тапсырмаға қайта орала алады, оқытушымен хат алмасып және оны қайта оқи алады.Сондай-ақ видеоларды қайталап көре алады.Аудио материалдарды бірнеше мәрте тыңдай алады.

6). Кез-келген жерде білім алу мүмкіндігі күн сайын оқу ордасына бару қажеттілігінің болмауы, мүмкіндігі шектеулі жандар үшін, алыс жерлерде тұратын оқушылар үшін қолайлы,

7). Мобильділік. Мұғалімдермен, репетиторлармен байланыс әр түрлі жолдармен жүзеге асырылады: on-line және off-line. Электрондық пошта арқылы мұғаліммен кеңесу кейде жеке немесе сырттай кездесуден гөрі тиімді және жылдамырақ болады.

Сондай-ақ кемшіліктері де бар:

1. Оқытудың жаңа форматына көшудегі туындаған кейбір қиындықтар...

2. Күшті мотивация қажет.

3.Оқытудың бұл түрінде оқушы барлық оқу материалдарын өздігінен оқиды. Бұл ерік-жігер, жауапкершілік пен ұстамдылықты қажет етеді.

4. Қашықтықтан білім беру коммуникативтік икемділікті дамыту үшін қолайсыз. Қашықтықтан оқыту кезінде оқушылардың бір-бірімен және мұғалімдермен жеке байланысы аз болады.

5. Компьютерлік сауаттылықтың жеткіліксіздігі

Қортындылай келе қашықтан оқыту технологиясы белгілі бір қашықта отырып, компьютерлік телекоммуникация және басқа байланысу орталықтар көмегімен оқып үйрену мақсатындағы ақпараттармен өзара тәжірибе алмасу тәсіліне негізделген және де бүкіл әлем бойынша алдыңғы қатарлы технологиялардың бірі болып табылады.